Lumihuippu-hieho säikähti pahasti äänivallin rikkoutumista.

Ilmavoimien Hornet-hävittäjä kävi perjantaina tunnistamassa Porvoon edustalla Venäjän IL-76 -kuljetuskoneen tekemän epäillyn Suomen ilmatilan loukkauksen. Tapaus on yhdistetty äänivallin rikkoutumiseen, jota kuultiin muun muassa Etelä-Hämeessä.

Kansanedustaja Timo Heinonen (kok.) kertoo blogissaan, että hänen omistamansa Lumihuippu-niminen lehmä oli pelästynyt ääntä ja kadonnut hänen kummimaatilansa Portaankorvan laitumelta Lopella.

Heinonen jätti illan kesätapahtuman kesken lehmän etsintäoperaation takia ja kiersi tilan emännän ja nuorten kanssa metsiä.

– Lopulta muutama epävarma makuupaikka ja jälki ja sitten katsekontakti nuoreen neitiin. Oli muuten hieno tilanne itse löytää lehmä. Siinä sitten katselimme toisiamme silmästä silmään, Timo Heinonen kirjoittaa.

Kansanedustajan mukaan hieho oli pelännyt metsässä yksin kuusi tuntia heti ensimmäisenä laidunpäivänään.